จับตา! มติเลื่อน-ไม่เลื่อนประชุมฯ หลัง “พปชร” กลับลำยึดญัตติเดิมฟาก”เพื่อไทย”ขอปิดอภิปราย
จับตา! มติเลื่อน-ไม่เลื่อนประชุมฯ หลัง “พปชร” กลับลำยึดญัตติเดิมฟาก”เพื่อไทย”ขอปิดอภิปราย
25 พ.ค. 2562

ผู้สื่อข่าวรายงานว่า นายวีระกร คำประกอบ ส.ส.นครสวรรค์ พรรคพลังประชารัฐ ในฐานะเจ้าของญัตติขอเลื่อนระเบียบวาระการเลือกประธานสภาฯและรองประธานสภาฯออกไป ให้สัมภาษณ์ภายหลังประธานที่ประชุมสั่งพักประชุมว่า เมื่อเปิดประชุมอีกครั้งตนจะขอถอนญัตติดังกล่าวออก ขอให้มั่นใจว่าวันนี้เราจะได้ประธานสภาฯแน่นอน เหตุที่ตนขอเลื่อนเพราะปัญหาภายในพรรคของเรายังไม่ลงตัว แต่ขณะนี้เราได้แก้ปัญหานั้นแล้ว
อย่างไรก็ตาม เมื่อเปิดประชุมเวลา 13.00 น.นายวีระกร กลับอ้างมติของพรรคพลังประชารัฐ ยืนยันญัตติขอเลื่อนระเบียบวาระการเลือกประธานสภาฯออกไป
ขณะที่ นพ.ชลน่าน ศรีแก้ว ส.ส.พรรคเพื่อไทย ลุกขึ้นเสนอญัตติให้ปิดการอภิปราย เนื่องจากทราบเหตุพลเพียงพอแล้วทำไมต้องขอเลื่อน โดยส.ส.พรรคเพื่อไทยยกมือรับรองญัตติที่นพ.ชลน่านเสนอ
ด้านนายชัย ชิดชอบ ซึ่งทำหน้าที่ประธาน จึงดำเนินการตามข้อบังคับสภาฯ ด้วยการให้ลงคะแนนเสียง ว่าจะเลื่อนหรือไม่เลื่อนระเบียบวาระการเลือกประธานสภาฯและรองประธานสภาฯออกไป